《入苍山下岩寻曾子实先辈故居遗迹往往有题刻存焉》
元代·刘崧

层岩上苍翠，下结赤石沙。题刻不复辨，莓苔见欹斜。

始经茶岩幽，流泉注其窊。复登石楼重，谷吻奋以呀。

跻攀出众险，一目纵迩遐。窅窅平原中，群山如削瓜。

筼筜旧种竹，隐隐明秋霞。亦欲问青天，举觞酬黄华。

梯危且憩息，仰首闻叹嗟。蹊路梗不通，荆棘为我遮。

昔人苦好事，侈以名自誇。焉知百岁后，寂寞犹枯苴。

途穷日将夕，鸣鸟纷已哗。暮出藤萝中，还寻野人家。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。